Anamarija Bambir, Centar za autizam Zagreb,

Dunja Hohnjec, Salezijanska osnovna škola

**Sažetak**

**Edukacijski rehabilitator, član mobilnog stručnog tima – prikaz iz prakse**

Centar inkluzivne potpore IDEM više od deset godina djeluje kao centar potpore osiguravajući odgojno-obrazovnim ustanovama podršku mobilnog stručnog tima. Prema Igrić (2015.) mobilni stručni tim (MST) multidisciplinarna je služba potpore u radu s učenicima, osobito učenicima s teškoćama, onim redovitim školama koje unutar svoje stručne službe nemaju mogućnost zapošljavanja stručnjaka odgovarajućeg profila. U takvim slučajevima član MST-a upotpunjuje stručne kapacitete škole te pridonosi inkluzivnom okružju škole. U ovom će se radu predstaviti rad MST-a Centra inkluzivne potpore IDEM (CIP IDEM) tijekom dugogodišnje prakse pružanja podrške odgojno-obrazovnim ustanovama. Uz presjek rada mobilnog stručnog tima CIP IDEM-a bit će prikazan i konkretan primjer suradnje sa Salezijanskom osnovnom školom iz Zagreba. Salezijanska osnovna škola djeluje prema načelima salezijanskog preventivnog sustava, a jedna od glavnih postavki škole je cjeloviti odgoj učenika. Suradnja s MST-om pridonosi tim glavnim postavkama. Priprema i usmjeravanje učitelja i stručne suradnice u radu s djecom s teškoćama, opservacija i praćenje učenika s teškoćama te redoviti sastanci čine osnovu ove trogodišnje suradnje, koja zajedno s otvorenosti i kreativnosti učitelja te pomoćnika u nastavi i specifičnom organizacijom rada škole čini Salezijansku školu školom u kojoj svi učenici imaju jednake mogućnosti.

**Ključne riječi:** *mobilni stručni tim, redovite škole, učenici s teškoćama, podrška, suradnja*